नेपाल ‘ए’ को नयाँ अध्याय
नेपाली क्रिकेटले आइतबार नयाँ अध्याय कोरेको छ । क्रिकेट विश्वकप लिग २ को तयारीका लागि काठमाडौंमा रहेको क्यानडाको राष्ट्रिय टोलीसँग खेल्दै नेपाल ‘ए’ को टोली अगाडि आएको हो । नेपाल क्रिकेट संघ (क्यान) ले राष्ट्रिय टोलीलाई बलियो बनाउन ‘ए’ टोलीको निर्माण गरेको हो ।
काठमाडौँ — नेपाली क्रिकेटले आइतबार नयाँ अध्याय कोरेको छ । क्रिकेट विश्वकप लिग २ को तयारीका लागि काठमाडौंमा रहेको क्यानडाको राष्ट्रिय टोलीसँग खेल्दै नेपाल ‘ए’ को टोली अगाडि आएको हो । नेपाल क्रिकेट संघ (क्यान) ले राष्ट्रिय टोलीलाई बलियो बनाउन ‘ए’ टोलीको निर्माण गरेको हो ।नेपाल ‘ए’ ले आइतबार क्यानडा ११ नाम दिइएको क्यानडाको राष्ट्रिय टोलीसँग मूलपानी क्रिकेट मैदानमा ५० ओभरको खेल खेलेको थियो । राष्ट्रिय टोलीभित्र अटाउन नसकेका, राष्ट्रिय प्रतियोगितामा राम्रो प्रदर्शन गर्दै आएका र नेपाली यू–१९ टोली समेटेर बनाइएको नेपाल ‘ए’ को यो पहिलो खेल पनि थियो । नतिजा भने नेपाल ‘ए’ ले आफूअनुकूल बनाउन सकेन र ४ विकेटको पराजय बेहोर्‍यो । क्यानडा ११ ले टस जितेपछि ब्याटिङको निम्ता पाएको नेपालले निर्धारित ओभरमा ८ विकेट गुमाई २ सय १६ रन बनायो । तल्लो क्रममा बसिर अहमदले अविजित ५० रन बनाएपछि मात्र नेपालको यो स्कोर सम्भव भएको थियो । आठौं नम्बरमा ब्याटिङ गरेका बसिरले ५५ बल खेली ३ चौका र १ छक्का प्रहार गरे । उनले विवेक यादवसँग सातौं विकेटमा ५९ रनको साझेदारी गरे । विवेकले ३४ बल खेली १ चौका र १ छक्कासहित २१ रन बनाए ।ओपनर अर्जुन कुमाल ४ रनमै आउट भएका थिए । अर्का ओपनर मायन यादवले ५६ बलमा ३५ रन बनाए । उनले ४ चौका र १ छक्का प्रहार गरे । तेस्रो नम्बरमा पठाइएका रसिद खानले ६६ बल खेली ५ चौका प्रहार गरी ४० रन बनाए । कप्तान विनोद भण्डारी ५, सन्दीप जोरा १४ रनमा आउट भए । किरण ठगुन्नाले ३४ बल खेली ३ चौकासहित २५ रन बनाए । प्रतिश जीसी ४ रनमा आउट भए । साहव आलम २ रनमा अविजित रहे । क्यानडाका कप्तान साद बिन जाफरले ३ विकेट लिए । उनले १० ओभरमा ३० रनमात्र खर्चेका थिए । ईश्वरजोत सोहीले २ तथा डिलोन हेलिगर, हर्स ठाकेर र सहिद अहमदजाईले १–१ विकेट लिए ।नभनित ढालिवाल र निखिल दत्तले अर्धशतक बनाएपछि क्यानडाले ४९.३ ओभरमा लक्ष्य पूरा गर्‍यो । आरोन जोन्सन २, श्रीमान्था विजयरत्ने ५, दिल्प्रित बजवा ८ र हर्ष शून्यमा आउट भएपछि क्यानडा ४५–४ को अवस्थामा पुगेको अवस्थामा ढालिवाल र दत्तले ७५ रनको साझेदारी गरे । प्लेयर अफ द म्याच ढालिवालले ७६ बल खेली १० चौका र २ छक्का प्रहार गरी ८० रन बनाए । डटेर खेलेका दत्तले १ सय १५ बल खेली अविजित ६७ रन बनाउने क्रममा ५ चौका र १ छक्का प्रहार गरे । उनले कप्तान जाफरसँग छैटौं विकेटमा ५४ रनको अर्को महत्त्वपूर्ण साझेदारी गरे । जाफरले ४३ बलमा २ चौकासहित २३ रन बनाए । श्रेयास मोभ्भा २७ बल खेली २ चौका प्रहार गरी २३ रनमा अविजित रहे । नेपाल ‘ए’ बाट साहबले १० ओभरमा ३१ रन खर्चेर २ तथा प्रतिश, रसिद, सागर ढकाल र बसिरले १–१ विकेट लिए ।नेपालसँग ३ एकदिवसीय अन्तर्राष्ट्रिय म्याचको शृंखला खेलेको क्यानडाले नेपाल ‘ए’ सँग पनि तीन ५० ओभरको खेल खेल्नेछ । नेपालमा तयारी सकेर क्यानडा लिग २ खेल्न दुबई जानेछ, जहाँ टोलीले यूएई र स्कटल्यान्डसँग २–२ खेल खेल्नेछ । 